<b>שאלה </b>ותורינו רבינו מהו זה שאמרו רז''ל ברכות (ל''א) (* נוסח הגמ' שלנו אמר ר' חייא בר אבא:) אמר רבי חנינא לעולם אל יתפלל אדם אלא בבית שיש בו חלונות שנאמר וכוין פתיחן ליה בעליתיה נגד ירושלם אם זה הלכה פסוקה כי ראינו כמה מקומות יתפללו בהם ואין בהם חלונות ומה צורך בחלונו' לתפלה יורינו אדוננו ושכרו כפול מה': תשובה בתי כנסיות המיוחדין לתפלת צבור אין להצריך בהם חלונות ואין משגיחין להם ואמנם דברי רבי חנינא שאמר לעולם אל יתפלל אדם אלא בבית שיש בו חלונות שנא' וכוין פתיחין ליה וגו' הם ביחיד המתפלל בביתו כמו שהי' עושה דניאל לפי שיצטרך לו הכוונה בתפילה ועוד יהי' כנגד פניו חלון פתוח לאויר כדי שיצייר במחשבתו שהוא כנגד ירושלים ואין דבר חוצץ בינו לבינה לא בנין ולא קורות לפי שבחלונות ימשך ראות הרואה מהם אל אויר מרווח ואין ספק שציור זה ודמיונו יחייב כוונה גדולה זה נראה לי: משה בר מיימון זצ"ל (* נעתק מס' מעשה רוקח כי בפאר הדור איננה נכונה: אב"א)